Kristján Þór Júlíusson sjávarútvegs - og landbúnaðarráðherra : Það er sjálfsögð krafa og réttlætismál að opinberum störfum sé dreift með sem jöfnustum hætti um allt land . Um leið er þetta ein af stærri byggðaaðgerðum hins opinbera enda mikilvægt að stuðla að fjölbreyttum atvinnutækifærum um allt land . Þrátt fyrir reglulega umræðu í þessa veru undanfarin ár sýna nýlegar tölur Byggðastofnunar að enn er langt í land . Fjöldi opinbera starfa er ekki í samræmi við íbúafjölda og þar hallar á landsbyggðina . Stefna ríkisstjórnarinnar er að snúa þessari þróun við . Forsætisráðherra hefur lagt áherslu á að skoðað verði sérstaklega þegar ný starfsemi hefst á vegum hins opinbera hvort starfsemin geti verið sett á laggirnar utan höfuðborgarsvæðisins . Þá er í byggðaáætlun að finna kraftmiklar aðgerðir til að fjölga opinberum störfum á landsbyggðinni . Í haust setti ég af stað vinnu við gerð áætlunar til að efla starfsemi þeirra stofnana á landsbyggðinni sem undir mig heyra . Ég lagði ríka áherslu á að slíka áætlun þyrfti að útfæra í samráði við forstöðumenn þeirra stofnana sem um ræðir . Þá þyrfti slík áætlun að færa starfsmönnum meiri sveigjanleika og hagræði um val á starfsstöð auk þess sem fjármagna þyrfti áætlunina frá upphafi . Sömuleiðis þyrfti að kanna leiðir til aukinnar hagræðingar í rekstri , m.a. með því að sameina starfsstöðvar opinberra stofnana í sama húsnæði . Afrakstur þessarar vinnu liggur nú fyrir og verður áætlunin kynnt í dag . Í áætluninni er að finna áherslur og aðgerðir ráðuneytisins og þeirra stofnana sem um ræðir . Jafnframt eru þar tölusett markmið um fjölgun starfa á landsbyggðinni . Í mínum huga er þó einna mikilvægast að það eigi sér stað ákveðin hugarfarsbreyting hjá hinu opinbera í garð fjölgunar starfa á landsbyggðinni . Að það myndist samstaða um að hafna þeirri aldagömlu hugmynd að opinberar stofnanir og fyrirtæki séu bundin af því að eiga lögheimili í steinsteypu í Reykjavík . Í því felast um leið tækifæri til að efla þjónustu og styrkja atvinnulíf á landsbyggðinni til hagsbóta fyrir samfélagið allt . Greinin birtist fyrst í Fréttablaðinu 14. janúar 2020 .